b'\n_START_ARTICLE_\nU\xc5\xa1abti\n_START_PARAGRAPH_\nU\xc5\xa1abti (tudi \xc5\xa1abti ali \xc5\xa1avabti, staroegip\xc4\x8dansko v mno\xc5\xbeini u\xc5\xa1abtiu) je bila pogrebna figura, ki se je uporabljala v starem Egiptu \xc5\xbee od Srednjega kraljestva naprej kot utele\xc5\xa1enje mrtvega._NEWLINE_Figurice u\xc5\xa1abti so spadale h grobnim pridatkom, da bi slu\xc5\xbeile pokojniku in zanj v posmrtnem \xc5\xbeivljenju opravljale ro\xc4\x8dna dela. Figurice pogosto nosijo na rami motiko in na hrbtih ko\xc5\xa1aro, kar ka\xc5\xbee, da so bile namenjene za delo na poljih. Na njihovih nogah so bili obi\xc4\x8dajno napisi v hieroglifih. Na u\xc5\xa1abtijih, imenovanih \xc2\xbbodgovarjalci\xc2\xab,  je bil napis, da so se pripravljeni odzvati na klic bogov in delati za pokojnika._NEWLINE_Uporaba figuric u\xc5\xa1abti izvira iz Starega kraljestva (okoli 2600 do 2100 pr. n. \xc5\xa1t.), ko so uporabljali rezervne glave v naravni velikosti, narejene iz apnenca, ki so bile pokopane z mumijo. Ve\xc4\x8dina figuric je manj\xc5\xa1ih in jih je navadno zelo veliko. V\xc4\x8dasih prekrivajo tla okoli sarkofaga. Izjemoma so ve\xc4\x8dje ali narejene kot mojstrovina._NEWLINE_Dajanje figuric v grobnice je bilo obi\xc4\x8dajno v vseh egiptovskih \xc4\x8dasovnih obdobjih in je eden najpogosteje predstavljenih eksponatov v svetovnih muzejih. Ker je bilo narejenih zelo veliko, so najbolj ohranjene starodavne egip\xc4\x8danske starine.\n_START_SECTION_\nEtimologija in uporaba izraza\n_START_PARAGRAPH_\nIzraz u\xc5\xa1abti se je pojavil pred 21. egip\xc4\x8dansko dinastijo, po koncu prvega vmesnega obdobja in res samo za figurice iz 6. poglavja Knjige mrtvih. V nasprotnem primeru bi jih bilo treba natan\xc4\x8dneje opredeliti s splo\xc5\xa1nim izrazom nagrobne figurice._NEWLINE_Izraz u\xc5\xa1abti je postal raz\xc5\xa1irjen po 21. dinastiji in ostal v uporabi do ptolomajskega obdobja._NEWLINE_Obrazi kipcev u\xc5\xa1abti so kazali pokojnikove poteze, saj naj bi bili to njegovi namestniki in naj bi se oglasili s \xc2\xbbtu sem\xc2\xab, ko bi umrlega poklicali po imenu, naj gre delat. Ta naloga \xc2\xbbodgovarjalcev\xc2\xab\xc2\xa0je kasneje dala tudi ime tem kipcem. U\xc5\xa1abtiji zasebnikov so imeli v rokah orodje, zna\xc4\x8dilno zanje, kraljeve figure pa znamenja kraljevske oblasti._NEWLINE_Figurice u\xc5\xa1abti iz razli\xc4\x8dnih dinastij:\n_START_SECTION_\nOpis in uporaba\n_START_PARAGRAPH_\nU\xc5\xa1abti je narejen predvsem iz zelene in modre zastekljene terakote, redkega lesa, kamna, brona ali gline. Kipec je obi\xc4\x8dajno velik od 20 do 30 cm (redko do metra). Kipci u\xc5\xa1abti so bili dani v grob, lahko pa tudi na svete kraje, s katerimi je bil povezan pokojnik ali oseba, ki je bila na tem kraju. Zlasti od konca 17. in za\xc4\x8detka 18. dinastije so znane \xc5\xa1tevilne iz lesa izrezljane figure, ki imajo le kratek napis. Bile so shranjene v grobovih prijateljev in dru\xc5\xbeinskih \xc4\x8dlanov, tako da bi bile simboli\xc4\x8dno blizu pokojnika.  \xc5\xa0ele v 18. dinastiji so bili kipci po pravilu v grobovih._NEWLINE_Napisi so pogosto iz 6. poglavja Knjige mrtvih, prevedeni kot:_NEWLINE_\xc2\xbbRazsvetli Ozirisa [ime pokojnika], \xc4\x8digar beseda je resnica. Hoj, u\xc5\xa1abti kip! \xc4\x8ce je Oziris [ime pokojnika] odredil, da je treba storiti vsa dela, dolo\xc4\x8dena v Kert-netru, umakni od njega vse, kar je v napoto \xe2\x88\x92 naj gre za plug na polju ali polnjenje kanalov z vodo ali preva\xc5\xbeanje peska od vzhoda do zahoda.\xc2\xab\xc2\xa0Kip odgovori: \xc2\xbbJaz bom to naredil, resni\xc4\x8dno sem tukaj, kadar pokli\xc4\x8de\xc5\xa1.\xc2\xab\xc2\xa0_NEWLINE_V redkih primerih so napisi iz razli\xc4\x8dnih poglavij iz Knjige mrtvih. U\xc5\xa1abtiji imajo pogosto imena in naslove lastnika brez navedb iz Knjige mrtvih._NEWLINE_Preden so bili napisani na nagrobne figurice, je bil napisan urok o tem \xe2\x88\x92 npr. nekateri s krste iz 12. dinastije iz Deir el Ber\xc5\xa1e (okoli 1850 pred na\xc5\xa1im \xc5\xa1tetjem), danes je znan kot 472. urok iz zbirke sarkofa\xc5\xa1kih besedil.\n_START_SECTION_\nZgodovina uporabe\n_START_PARAGRAPH_\nPrvi\xc4\x8d se omenjajo v uroku 472 iz zbirke sarkofa\xc5\xa1kih besedil kot pridatki mrtvim v obliki majhne figurice, od vladavine Mentuhotepa II. iz 11. dinastije.  Na splo\xc5\xa1no se razlikujejo od drugih kipcev, na njih so napisani ime pokojnika, njegov naslov in pogosto urok 472 iz zbirke sarkofa\xc5\xa1kih besedil, ali od govore\xc4\x8dih u\xc5\xa1abtijev iz \xc5\xa1estega poglavja Knjige mrtvih. V 18. dinastiji, med vladanjem Amenhotepa IV., so figurice popisane s pro\xc5\xa1njo, naslovljeno na sonce,  Atona, namesto govora u\xc5\xa1abti figure. Verjeli so, da so u\xc5\xa1abtiji \xc4\x8dude\xc5\xbeno o\xc5\xbeiveli, ko so pokojniku sodili in so nato opravljali delo namesto mrtve osebe kot nadomestni delavci na poljih Ozirisa. Od Novega kraljestva dalje pa so pogosto navedeni kot slu\xc5\xbeabniki._NEWLINE_Od 21. dinastije naprej je bilo v grobovih zelo veliko figuric. V nekaterih grobovih so pokrivale tla, v drugih so bile lepo zlo\xc5\xbeeni v skrinjah. V\xc4\x8dasih jih je bilo ve\xc4\x8d sto, saj so imeli faraoni precej ve\xc4\x8d slu\xc5\xbeabnikov kot uslu\xc5\xbebenci; kralj Taharka jih je imel ve\xc4\x8d kot tiso\xc4\x8d.  V nekaterih grobnicah je bil preglednik ali vodja u\xc5\xa1abtijev z bi\xc4\x8dem, ki je bil odgovoren za skupine po deset (deset je bila skupina na primer v vojski). Pozneje so bili nadzorniki redki._NEWLINE_Grobnica Tutankamona je imela veliko u\xc5\xa1abtijev. Bili so razli\xc4\x8dnih velikosti in zelo okra\xc5\xa1eni z napisi v hieroglifih. Tutankamonovi u\xc5\xa1abtiji so bili v podskupinah; nekateri v obliki Ozirisa, prevle\xc4\x8deni z zlatom; nekateri so bili preprostej\xc5\xa1i, leseni ali iz gline.\n_START_SECTION_\nOblika in material\n_START_PARAGRAPH_\nNa za\xc4\x8detku so bili u\xc5\xa1abtiji kot mumije, v 18. dinastiji, v \xc4\x8dasu vladavine Tutmozisa IV., pa so jih za\xc4\x8deli oblikovati kot delavce s ko\xc5\xa1arami, vre\xc4\x8dami in kmetijskim orodjem. Nekateri so bili zelo lepo oblikovani in pobarvani ali obdelani s sklenino. Ve\xc4\x8dinoma so bili iz gline, lesa ali kamna, zgodnji v\xc4\x8dasih iz voska. Kasnej\xc5\xa1e figurice so bile iz manj pokvarljivega materiala: kamen, terakota, kovina, steklo in najpogosteje zastekljena lon\xc4\x8denina (egiptovska keramika). Medtem ko so bili u\xc5\xa1abtiji, izdelani za bogata\xc5\xa1e, miniaturna umetni\xc5\xa1ka dela, je bila velika ve\xc4\x8dina cenej\xc5\xa1a, standardizirana in narejena s kalupom ter manj podrobna.'